*Weöres Sándor*

**Kezdődik az iskola**

Könyv, toll, tinta, ceruza,

 rontom-bontom,

kezdődik az iskola,

 csak aszondom.

Kora reggel rohanás,

 rontom-bontom,

nem könnyű a tanulás,

 csak aszondom.

Tízpercben nagy futkosás,

 rontom-bontom,

torkod fájdul, ne kiálts,

 csak aszondom.

Zsemlye és vajaskenyér,

 rontom-bontom,

morzsát szedhet az egér,

 csak aszondom.

Énekóra, la-la-la,

 rontom-bontom,

reng a terem ablaka,

 csak aszondom.

Tornaóra, egy-kettő,

 rontom-bontom,

leszakad a háztető,

 csak aszondom.

Kintről benéz egy szamár,

 rontom-bontom,

iskolába sose jár,

 csak aszondom.